‘QH’ตามเป้า กำไร2พันล้านรักษามาร์จินดี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ควอลิตี้เฮ้าส์ฝ่าม็อบเลือดฉลุย มั่นใจปีนี้โตเข้าเป้า กำไร 2,058 ล้านบาท รายได้ 1.5 หมื่นล้าน
นางสุวรรณา พุทธประสาท กรรมการและรองกรรมการผู้จัดการ บริษัท ควอลิตี้เฮ้าส์ (QH) เปิดเผยว่า ผลการดำเนินงานในปีนี้ แม้จะเกิดเหตุการณ์รุนแรงทางการเมือง บริษัทก็ยังคงยืนยันเป้าหมายของรายได้ 1.5 หมื่นล้านบาท หรือเติบโต 30% จากปีก่อน ขณะที่กำไรเติบโต 20% 
ทั้งนี้ ในปี 2552 บริษัทมีกำไรสุทธิ 1,715 ล้านบาท ซึ่งเป้าหมายการเติบโต 20% บริษัทจะต้องมีกำไรสุทธิ 2,058 ล้านบาท 
“ก่อนหน้านี้เรานึกว่าเมื่อมาตรการทางภาษีของอสังหาริมทรัพย์หมดอายุลง จะส่งผลกระทบให้กำไรสุทธิลดลง แต่บริษัทได้ตั้งบริษัทย่อยขึ้นมา เพื่อทำบ้านเดี่ยวและคอนโดมิเนียมในระดับล่างขึ้นมา ช่วยผลักดันให้อัตรากำไรขั้นต้นและอัตรากำไรสุทธิทรงตัวใกล้เคียงปีก่อน ไม่ต่ำกว่า 30% และ 15% ตามลำดับ” นางสุวรรณา กล่าว
สำหรับไตรมาส 2 ปีนี้คาดว่ารายได้และกำไรจะน้อยกว่าไตรมาสแรก เพราะมียอดโอนคอนโดมิเนียมเพียง 300 ล้านบาท ลดลงอย่างมากจากที่เร่งโอนในไตรมาสแรกถึง 1,980 ล้านบาท 
ด้านการระดมทุนนั้นนางสุวรรณา กล่าวว่า บริษัทเตรียมเสนอขายหุ้นจำนวน 3,000 ล้านบาท อายุ 5 ปี กำหนดอัตราดอกเบี้ย 3.65% ต่อปี โดยเน้นการขายให้กับสถาบัน ทำให้สัดส่วนหนี้ต่อทุน (ดี/อี) ลดลงเหลือไม่เกิน 1 เท่า และนำไปชำระคืนหุ้นกู้ที่ครบกำหนดในปีนี้ 
ในปี 2553 บริษัทมีแผนออกหุ้นกู้มูลค่า 5,000 ล้านบาท ซึ่งก่อนหน้าได้ขายออกไปแล้ว 2 ครั้ง ครั้งละ 1,000 ล้านบาท ส่วนวงเงินหุ้นกู้ที่เหลืออยู่ 5,000 ล้านบาท จะเสนอขายในปีหน้า 
ด้านราคาหุ้น QH ปิดที่ 2.02 บาท ลดลง 0.02 บาท